Zagreb, 20. travnja 2018.g.

**Z A P I S N I K**

sa **7. sjednice** Povjerenstva za odlučivanje o sukobu interesa održane dana 20. travnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tatijana Vučetić i Aleksandra Jozić-Ileković.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 6. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **M-46/18, na zahtjev dužnosnika MARKA SEVERA, pomoćnika ravnatelja Hrvatskog zavoda za zapošljavanje,** izlaže predmet te navodi da dužnosnik u zahtjevu ističe da je u izvješću o imovinskom stanju naveo da je vlasnik 50% udjela u temeljenom kapitalu trgovačkog društva osnovanog u formi jednostavnog društva s ograničenom odgovornošću kojeg je osnovao zajedno s kolegom vezanom za ideju jednog ICT projekta. Isti projekt nikada nije došao do faze realizacije te navedeno trgovačko društvo već dulje od godine dana ne obavlja djelatnost, ali da nije pokrenut postupak njegove likvidacije. Dužnosnik traži mišljenje Povjerenstva može li prenijeti upravljačka prava na drugog imatelja udjela obzirom na okolnost može li se navedena osoba s kojom je osnovao trgovačko društvo smatrati u smislu članka 4. stavka 5. ZSSI-a s njim povezana osoba.

Izvjestitelj predlaže da se donese mišljenje da **o**bzirom da se drugi imatelj sam po sebi ne smatra s dužnosnikom povezanom osobom, ukoliko navedena osoba nije član obitelji dužnosnika te ukoliko ne postoje i neke druge okolnosti zbog kojih bi ta osoba bile interesno povezane s dužnosnikom, nije suprotno članku 16. stavku 1. ZSSI-a da prenese upravljačka prava koja proizlaze iz udjela u vlasništvu na suosnivača istog trgovačkog društva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-47/18, na zahtjev dužnosnice IVANE BELEC, predstojnice Ureda državne uprave u Zagrebačkoj županiji,** izlaže predmet te navodi da rukovodeća državna službenica moli za mišljenje da li kao članica Povjerenstva u koje ju je imenovala Zagrebačka županija smije primati naknadu za rad obzirom da nije dužnosnica nego rukovodeća državna službenica koju je imenovala Vlada na temelju natječaja na koju se sukladno ZSSI-u primjenjuju samo odredbe čl. 8., čl. 9. i čl. 10. Glava III, članak 42.-46. i čl. 55. ZSSI-a.

Izvjestiteljica predlaže da se donese mišljenje da dužnosnica smije primati naknadu za rad te da navedeni prihod mora prijaviti u izvješću o imovinskom stanju istekom godine u kojoj je primala navedene naknade.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **M-50/18, na zahtjev dužnosnika STJEPANA ČURAJA, zastupnika u Hrvatskom saboru,** izlaže predmet te navodi da dužnosnik postavlja upit mora li podnijeti izvješće o imovinskom stanju u kojem će prijaviti podatak da je svoj mandat člana Županijske skupštine Osječko-baranjske županije stavio u mirovanje, s obzirom da opcija „mandat u mirovanju“ ne postoj u padajućem izborniku obrasca izvješća, a imajući u vidu da je činjenicu da obnaša navedenu drugu javnu dužnost prijavio u prethodno podnesenom izvješću. Dužnosnik ujedno traži uputu Povjerenstva je li i na koji način dužan u izvješću o imovinskom stanju, po primitku rješenja Porezne uprave o obračunu godišnjeg dohotka, prijaviti podatak o dohotku koji je ostvarila njegova supruga od djelatnosti obrta u njenom vlasništvu.

Izvjestiteljica predlaže da se donese mišljenje da je dužnosnik dužan u Izvješću o imovinskom stanju prijaviti podatke o primitku koji ostvaruje njegova supruga na godišnjoj razini po osnovi dohotka od obrta u njenom vlasništvu i to do kraja godine u kojoj je dohodak po navedenoj osnovi ostvaren te da nije dužan podnijeti Izvješće o imovinskom stanju povodom promjene u smislu stavljanja u mirovanje mandata člana Županijske skupštine Osječko-baranjske županije. Nadalje predlaže da se uputi dužnosnika da podnese Izvješće u kojem će navesti podatak da je mandat na navedenoj drugoj javnoj dužnosti stavio u mirovanje do kraja godine u kojoj je ova promjena nastala.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-52/18, na zahtjev dužnosnika JASMINA BUDINSKOG, zamjenika općinskog načelnika Općine Tovarnik**, izlaže predmet te navodi da dužnosnik traži mišljenje Povjerenstva o načinu potpisivanja Aneksa Ugovora o privremenom korištenju poljoprivrednog zemljišta u vlasništvu države.

Izvjestitelj predlaže da se donese mišljenje da nema zapreke za sklapanje Ugovora o privremenom korištenju poljoprivrednog zemljišta u vlasništvu države te da se uputi dužnosnica Ruža Veselčić-Šijaković da za potpisivanje Ugovora s OPG-om čija je ona nositeljica ispred Općine Tovarnik ovlasti zamjenika, a da Ugovor s OPG-om čiji je nositelj njezin zamjenik potpiše sama dužnosnica.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **M-55/18, na zahtjev dužnosnika MARKA KRIČKE, zamjenika gradonačelnika Grada Siska,** izlaže predmet te navodi da dužnosnik moli Povjerenstvo mišljenje bi li njegov prihvat molbe prijateljice, koja je osoba s invaliditetom, za odlazak na putovanje u svojstvu njenog osobnog asistenta, trošak kojeg putovanja će biti financiran od strane ustanove strane države koja dodjeljuje nagradu i od Ministarstva kulture, predstavljalo situaciju primitka nedopuštenog dara u smislu ZSSI-a.

Izvjestiteljica predlaže da se donese mišljenje da za navedeno nema zapreke u smislu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,00 sati.

**Zapisnik sastavila**

**Tajnica Povjerenstva: Predsjednica**

**Majda Uzelac, dipl.iur. Nataša Novaković ,dipl.iur.**